મહાસાગરોમાં અલગ અલગ સ્થળોએ કોરલ રીફ તરીકે જાણીતી, અસીમ વિવિધતા ધરાવતી જીવસૃષ્ટિઓ આવેલી છે. પૃથ્વી પરના મહાસાગરોની કુલ સપાટીમાંથી માંડ ૦.૧ ટકા વિસ્તારમાં આ કોરલ રીફ વિસ્તરેલી છે, પણ કુલ દરિયાઈ જીવો અને પ્રજાતિઓમાંથી ૨૫ ટકા આ વિસ્તારોમાં જોવા મળે છે! કોરલ રીફનું જબરજસ્ત આર્થિક અને પયર્વિરણીય મહત્ત્વ છે. તેનું વાર્ષિક આર્થિક મૂલ્ય ૩૭૫ અબજ યુએસ ડોલર આંકવામાં આવે છે, પરંતુ તેની સ્થિતિ સતત કથળી રહી છે. હિંદ મહાસાગર સહિતના ઇન્ડો-પેસિફિક રીજનમાં વિશ્વની ૯૧.૧ ટકા કોરલ રીફ આવેલી છે. આપણા જામનગર પાસેના પરવાળાના ટાપુઓને આ સમૃદ્ધિને કારણે જ ભારતના પહેલા મરીન નેશનલ પાર્કનું બહુમાન મળ્યું છે.